《过鹿角岔》
清代·邵岷

横空断壁疑削成，上有一罅通人行。左旋右折盘空曲，锋棱峨峨欲来触。

苍藤古木相结缠，白日不到阴崖前。征马哀鸣仆夫瘁，果然蜀道如登天。

忆昔摇鞭过剑阁，逸气飞腾小川岳。那知垂老瘴江游，万里羁魂销鹿角。

作者简介：浙江龙游人，居江苏元和，字百峰，号毅斋。诸生。生平足迹所涉极广。乾隆元年举鸿博，以荐牍误武生为附生，遭斥逐。工诗，登览之作尤佳。稿多散佚。